Christchurch terreur: Verdagte in hof op 50 aanklagte van moordFoto: (AP Photo/Mark Baker) Die man wat van die skietvoorvalle by twee moskees in Christchurch, Nieu-Seeland, beskuldig word, sal Vrydag 50 aanklagte van moord en 39 van poging tot moord in die plaaslike hooggeregshof in die gesig staar. Die New Zealand Herald berig plaaslike polisie het dié rits aanklagte teen Brenton Harrison Tarrant, die vermeende skieter, vandeesweek aangekondig. Tarrant sal egter nié Vrydag in die hof teenwoordig wees nie maar sal wel via oudiovisuele uitsending vanaf ŉ gevangenissentrum by die verhoor inskakel in opdrag van regter Cameron Mander. Tarrant is tans in aanhouding by ŉ maksimum sekuriteitsgevangenis in Paremoremo, Auckland, sedert sy eerste hofverskyning op 16 Maart – die dag nadat hy na bewering op die Masjid Al Noor- en Linwood Masjid-moskees in die stad losgebrand het. Volgens die New Zealand Herald het 50 mense in dié skietvoorvalle omgekom en talle ander is gewond gelaat. Die hooggeregshof het 12 aansoeke van beide Nieu-Seelandse media en buitelandse organisasies ontvang om gedurende more se hofverskyning te verfilm asook foto’s te neem of klankopnames te maak. Mander het egter dié aansoeke geweier. Mander het verduidelik dié besluit is op grond van die integriteit van die verhoorproses wat beskerm behoort te word en ook om ŉ regverdige verhoor te verseker, berig die New Zealand Herald. Joernaliste sal wel toegelaat word om die verhoor in die hof by te woon en notas te neem, terwyl koerante en uitsaaiers foto’s van die beskuldigde kan gebruik wat op ŉ vorige geleentheid in die hof geneem is. Die beskuldigde se gesig moet egter in dié foto’s verbloem word op bevel van regter Paul Keller. Dié bevel bly van krag totdat Keller anders besluit. Die publiek sal nie in die hof toegelaat word nie.